**Գանձասարի վանքը. ընդհանուր տեղեկություններ**

***Տեղադրությունը***

Գանձասարի վանքը գտնվում է Արցախի պատմական Խաչեն գավառում, լեռնաշխարհի երկրորդ խոշոր գետի՝ Խաչենագետի վերնահովտում, նրա աջ ափին, Գանձասար կոչվող անտառապատ լեռան ընդարձակ դարավանդի վրա, Արցախի հանրապետության Մարտակերտի շրջանի Վանք գյուղից մոտ մեկ և կես կմ արևմուտք:

[Այն տեղադրությամբ գերիշխում է գետահովտի վրա՝](https://hy.wikipedia.org/wiki/%D5%80%D5%A1%D5%A4%D6%80%D5%B8%D6%82%D5%A9%D5%AB_%D5%B7%D6%80%D5%BB%D5%A1%D5%B6) բնապատկերում ցայտուն առանձնանալով նաև իր ուրվագծով (նկ. 1, 2, 3):

*Պատմական ակնարկ*

Գանձասարի մասին առաջին գրավոր հիշատակությունը վերաբերում է 949 թվականին։ Այդ թվականին Հայոց [Անանիա Մոկացի](https://hy.wikipedia.org/wiki/%D4%B1%D5%B6%D5%A1%D5%B6%D5%AB%D5%A1_%D4%B1_%D5%84%D5%B8%D5%AF%D5%A1%D6%81%D5%AB) կաթողիկոսը՝ անհանգստացած Աղվանից եկեղեցու քաղկեդոնական խոտորումներով, գալիս է Արցախ և հոգևորականության ու նշանավոր իշխանների մասնակցությամբ ժողով գումարում: Մասնակիցների շարքում կաթողիկոսը հիշատակում է նաև «Հայր Սարգիս՝ Գանձասարու վանական» (Անանիա 1897, 134): Պատմագիր Ստեփանոս Օրբելյանը այս դեպքերի կապակցությամբ հիշատակում է «եկեղեցապանն Գանձասարու» (Օրբելեան 1910, 279)։

12-րդ դարում Գանձասարը հայտնի էր որպես Խաչենի իշխանների տոհմական տապանատուն: Այսպես, Մխիթար Գոշը 12-րդ դարի կեսի Արցախի ասպատակությունների կապակցությամբ գրում է, որ Գրիգոր իշխանին «առեալ բերին ի վանքն՝ անուանեալ Գանձասար, որ էր տապանատուն նախնեաց նորա, եւ անդ թաղեցին զնա» (Կաղանկատուացի 1983, 355): Նույնը հավաստում է և Գանձակեցին՝ «Շինեաց…մի եկեղեցի գեղեցկազարդ յօրինուածով, գմբեթարդ…ի վանքն, որ կոչի Գանձասար…ի տեղի շիրմի իւրեանց» (Գանձակեցի 1961, 269-270): Նույնը կարդում ենք և եկեղեցու կառուցման արձանագրության մեջ. «զի շինեսցուք եկեղեցի ի գերեզմանատան հարց մերոց ի Գանձասար» (ԴՀՎ 5, 38): Այսօր էլ Հովհաննես Մկրտիչ եկեղեցու հյուսիսային պատին կից իր տեղում պահպանվել է Հասան Մեծի՝ իր կնոջ և դստեր գերեզմանի վրա 1182 թվականին կանգնեցրած խաչքարը (նկ. 4): Սա հիմք է տալիս կարծել, որ հին գերեզմանատան նախկին եկեղեցին կամ մատուռը զբաղեցրել է մոտավորապես այն տեղը, որտեղ հիմա կանգուն եկեղեցին է: Երևի հին կառույցին են պատկանել և ներկա կառույցի պատերում ագուցված երկու սալերը՝ վաղքրիստոնեական խաչային հորինվածքներով (նկ. 5, 6):

Վանական համալիրի Հովհաննես Մկրտիչ եկեղեցին կառուցել է Արցախ-Խաչենի իշխանաց իշխան Հասան-Ջալալ Դոլան 1216-1238 թվականներին։ Այդ մասին է փաստում կառույցի ներսում, հյուսիսային պատին, դասական բոլորգիր եկաթագրով գրված և կարմիր ներկով ընդգծված արձանագրության (27 տող) վերին, հատվածը` տեղադրված պատուհանի երկու կողմերում (նկ. 7)։

Պատմական աղբյուրներում նրան մի շարք տիտղոսներ են տրվել՝ «Ինքնակալ, իշխանաց իշխան տեր Խաչենու, թագաւոր, իշխան Խաչենո և Ըռանա, մեծ արքա, Աղուանից արքայ, բնակաւոր ինքնակալ բարձր և մեծ Արցախական աշխարհի թագաւոր և ի հոգնասահաման նահանգի» և այլն (ԴՀՎ 5, 37): Տաճարի շինարարական արձանագրությունը ներկայացնում է Խաչենի իշխանի, նրա տոհմի ու ծնողների քրիստոնեական առաքելությունը, եկեղեցու կառուցման պատգամն ու կարևորությունը. « Ես, նուաստ ծառա Ա[ստուծո]յ Ջալալ Դաւլ|այ Հասան, որդի

Վախտանգա, թոռն Մեծին |Հասանա, բնակաւոր ինքնակալ բարձր |եւ մեծ Արցախական աշխարհի, ի [թագաւոր] |Խ[աւխանա]բերդի՝ յոքնասահման նահա[ն]|գաւք: Զի հայր իմ ի վախճան կենաց ելից |իւր աստեացս անդարձ՝ կտակի հա|ստատեաց ինձ եւ մաւրն իմ Խորիշահի, որ էր |դուստր մեծ իշխանաց իշխանին |Սարգսի՝ զի շինեսցուք եկեղեցի ի գերեզ|մանատան հարց մերոց ի Գանձասար, |զոր սկսե[ա]լ մեր :ՈԿԵ: (1216) թվին հայոց աւգնութ[եամ]բ բարեր|արին: Եւ ի խփել լուսամտին արեւել|ից մայրն իմ կրաւ֊նաւորեալ չոգաւ յԵ[րուսաղե]մ եր|րորդ անգամ եւ անդէն ի դրան Յարու|թե[ան] խարազանազգեաց ճգնութ[եամ]բ, բազմամեա |ժուժկալութ[եամ]բ հանգեաւ ի Ք[րիստո]ս լուսո վ|կաութ[եամ]բ եւ անդէն պահեցաւ: Իսկ մեր զբ[ա]զմ|ածուփ կիրս կենցաղոյս ի մտի եդ|եալ փոյթ գործո արարեալ աւարտումն եղ|եւ շնորհաւք ողորմութ[եամ]բ ամենայ|գութ Տ[եառ]ն :ՈՉԷ: (1238) թվի՝ գաւտեւորեալ ամենա|զան ձեւով, պատկերազան, յաւ~~[րի]~~նա|կերտ, գմբեթարդ [յ]աւրինուածաւք, յա[ւ]ժար|ութե[ամբ] կամաց մերոց, որպէս տեսանէ| Ա[ստուա]ծ » (ԴՀՎ 5, 38, հմմտ. Ուլուբաբյան 1981, 87-88):

Ըստ [Կիրակոս Գանձակեցու](https://hy.wikipedia.org/wiki/%D4%BF%D5%AB%D6%80%D5%A1%D5%AF%D5%B8%D5%BD_%D4%B3%D5%A1%D5%B6%D5%B1%D5%A1%D5%AF%D5%A5%D6%81%D5%AB" \o "Կիրակոս Գանձակեցի)՝ եկեղեցու օծումը կայացել է 1240 թվականին՝ [Վարդավառի](https://hy.wikipedia.org/wiki/%D5%8E%D5%A1%D6%80%D5%A4%D5%A1%D5%BE%D5%A1%D5%BC) մեծ տոնին, որի ժամանակ ներկա են եղել Աղվանքի Ներսես կաթողիկոսը, վանական Վարդապետը, իշխաններ, եպիսկոպոսներ, Հայաստանի վանքերի շատ առաջնորդներ և 700 քահանա։ Պատմիչը հիացմունքով է պատմում այդ իրադարձությունների մասին (Գանձակեցի 1961, 270):

Եկեղեցու անվան հետ կապված նկատենք, որ Հասան Ջալալյան իշխանական տան կողմից համաքրիստոնեական (և ոչ տեղական-ավանդական) սրբերին նվիրված տաճարների կառուցումը (Գանձասարի Հովհաննես Մկրտիչ, Վաճառի սուրբ Ստեփանոս) տեղավորվում է այն ընդհանուր միտումի մեջ, որ դիտվում է 12-րդ դարի վերջերից սկսած, երբ Զաքարյան ազատագրական պայքարը նոր բարձրացող հայ իշխանական տներին ուղղորդում է դեպի ընդհանուր քրիստոնեական աշխարհի ազատագրման առաքելությունը: Արցախում կարելի է առանձնացնել Մխիթար Գոշի և Վանական վարդապետի ջանքերով Դադո-Դադի-Դադուին Թադեոս առաքյալի աշակերտը և Դադիվանքը առաքելադիր հռչակելը (տե՛ս <https://monumentwatch.org/hy/monument/%d5%a4%d5%a1%d5%a4%d5%ab%d5%be%d5%a1%d5%b6%d6%84-%d5%bd%d5%b8%d6%82%d6%80%d5%a2-%d5%a4%d5%a1%d5%a4%d5%ab%d5%ab-%d6%87-%d5%b6%d6%80%d5%a1-%d5%a3%d5%a5%d6%80%d5%a5%d5%a6%d5%b4%d5%a1%d5%b6%d5%ab-%d5%b4/>)։ Նման մտայնության հետագա դրսևորում կարելի է համարել նաև Դադիվանքի Կաթողիկե Սուրբ Նշան եկեղեցու որմնանկարների թեմաների ընտրությունը, և հատկապես եկեղեցու հյուսիսային պատին ներկայացված և մեր հուշարձանի հետ անմիջապես առնչվող՝ սուրբ Ստեփանոսի քարկոծման տեսարանը: Նման իրողության ավելի ընդարձակ գաղափարական և աշխարհագրական հենքի մասին կարող են վկայել բազմաթիվ այլ փաստեր ևս (Պետրոսյան 2017, 236-237)։

15-րդ դարում Գանձասարը դառնում է Աղվանքի կաթողիկոսության կենտրոնը (Գանձակեցի 1961, 392։ ԴՀՎ 5, 40-41): 17-րդ դարում նորոգվում են տաճարն ու գավիթը, վանքը շրջապատվում է պարիսպներով, որոնց ներսից կից էլ կառուցվում են բնակելի խցերն ու սեղանատունը (Ուլուբաբյան 1981, 150-153): [Հասան-Ջալալյան տոհմի](https://hy.wikipedia.org/wiki/%D5%80%D5%A1%D5%BD%D5%A1%D5%B6-%D5%8B%D5%A1%D5%AC%D5%A1%D5%AC%D5%B5%D5%A1%D5%B6%D5%B6%D5%A5%D6%80) իշխանների հոգածության շնորհիվ Գանձասարը ստանձնում է հոգևոր գլխավոր կենտրոնի դերակատարումը։ [18-րդ դար](https://hy.wikipedia.org/wiki/XVIII_%D5%A4%D5%A1%D6%80)ում վանքը դառնում է ազատագրական շարժումների կենտրոն։ Այստեղ կաթողիկոսների հետ հանդիպումներ են ունեցել հայ ազատագրական շարժման նշանավոր գործիչներ [Իսրայել Օրին](https://hy.wikipedia.org/wiki/%D4%BB%D5%BD%D6%80%D5%A1%D5%B5%D5%A5%D5%AC_%D5%95%D6%80%D5%AB) և [Հովսեփ Էմինը](https://hy.wikipedia.org/wiki/%D5%80%D5%B8%D5%BE%D5%BD%D5%A5%D6%83_%D4%B7%D5%B4%D5%AB%D5%B6)։ Այս շրջանում Գանձասարի վանքը հոգևոր և քաղաքական կենտրոն լինելուց բացի վերածվում է նաև Ղարաբաղի մելիքությունների ռազմական կենտրոնի։ Այդ գործառույթները վանքը պահպանել է մինչև [1815 թվականը](https://hy.wikipedia.org/wiki/1815_%D5%A9%D5%BE%D5%A1%D5%AF%D5%A1%D5%B6), երբ ցարական կառավարության հրահանգով Գանձասարի կաթողիկոսությունը վերանում է, իսկ նրան փոխարինած միտրոպոլիտության աթոռանիստը դառնում է [Շուշին](https://hy.wikipedia.org/wiki/%D5%87%D5%B8%D6%82%D5%B7%D5%AB)։

Վանքն ունեցել է հարուստ [ձեռագրատուն](https://hy.wikipedia.org/wiki/%D5%81%D5%A5%D5%BC%D5%A1%D5%A3%D6%80%D5%A1%D5%BF%D5%B8%D6%82%D5%B6), դպրանոց, որտեղ ստեղծվել են բարձրարժեք ձեռագրեր, կրթվել են հոգևոր գործիչներ, որոնք իրենց նպաստն են բերել Խաչենի և հարակից շրջանների մշակութային կյանքի զարգացմանը։

Գրականություն

Անանիա 1897 - Տեառն Անանիայի Հայոց կաթողիկոսի Յաղագս ապստամբութեան տանն Աղուանից, «Արարատ», 1897, թիվ Գ:

Գանձակեցի 1961 – Կիրակոս Գանձակեցի, Պատմություն Հայոց, աշխատասիրությամբ Կ. Ա. Մելիք-Օհանջանյանի, ՀՍՍՌ ԳԱ հրատ., Երևան:

ԴՀՎ 5 – Դիվան հայ վիմագրության, պր. 5, Արցախ, կազմեց Ս. Բարխուդարյան, ՀՍՍՀ ԳԱ հրատ, Երևան, 1982:

Կաղանկատուացի 1983 – Մովսէս Կաղանկատուացի, Պատմութիւն Աղուանից աշխարհի, քննական բնագիրը և ներածությունը Վ. Առաքելյանի, ՀՍՍՀ ԳԱ հրատ., Երևան:

Պետրոսյան 2017 – Պետրոսյան Հ., Վաճառի սուրբ Ստեփանոս վանքի պեղումները և համաքրիստոնեական սրբերի ու մասունքների արդիականացման խնդիրները 13-րդ դարում, Հայաստանը և արևելաքրիստոնեական քաղաքակրթությունը, Միջազգային գիտաժողովի զեկուցումներ և զեկուցումների դրույթներ, Երևան, «Գիտություն» հրատ., էջ 231-237:

Ուլուբաբյան 1981 – Ուլուբաբյան Բ., Գանձասար, «Հայաստան» հրատ., Երևան:

Օրբելեան 1910 – Ստեփաննոսի Օրբէլեան արքեպիսկոպոսի Պատմութիւն նահանգին Սիսական, Թիֆլիս, Ն. Աղանեանցի տպարան:

Նկարներ

Նկ. 1 Վանքի ընդհանուր տեսքը, լուս. Հրայր Բազեի:

Նկ. 2 Վանքի ընդհանուր տեսքը Գանձասար լեռան ստորոտից, լուս. Հ. Պետրոսյանի:

Նկ. 3 Խաչենագետի վերնահովիտը Գանձասարի վանքից, լուս. Հ. Պետրոսյանի:

Նկ. 4 Հասան Մեծի կանգնեցրած խաչքարը, 1182 թ., լուս. Հ. Պետրոսյանի:

Նկ. 5, 6 Վաղքրիստոնեական խաչային հորինվածքներով սալեր՝ ներդրված Հովհաննես Մկրտիչ եկեղեցու պատերում, լուս. Հ. Պետրոսյանի:

Նկ. 7 Հովհաննես Մկրտիչ եկեղեցու կառուցման արձանագրութունը, լուս. Հ. Պետրոսյանի: